b'\n_START_ARTICLE_\nStanko Klinar\n_START_SECTION_\n\xc5\xbdivljenje in poklicna pot\n_START_PARAGRAPH_\nMaturo je opravil na Jesenicah leta 1951, angle\xc5\xa1\xc4\x8dino in nem\xc5\xa1\xc4\x8dino je do\xc5\xa1tudiral na Filozofski fakulteti v Ljubljani leta 1956. V letu 1957/58 je odslu\xc5\xbeil voja\xc5\xa1\xc4\x8dino, 1958\xe2\x80\x931960 je pou\xc4\x8deval angle\xc5\xa1\xc4\x8dino in zgodovino na Osnovni \xc5\xa1oli Pre\xc5\xbeihovega Voranca na Jesenicah, 1960\xe2\x80\x931968 je bil u\xc4\x8ditelj angle\xc5\xa1\xc4\x8dine, nem\xc5\xa1\xc4\x8dine ter sloven\xc5\xa1\xc4\x8dine na Gimnaziji Jesenice in vzporedno na nekaterih drugih gorenjskih srednjih \xc5\xa1olah ter na jeseni\xc5\xa1ki Delavski univerzi. Leta 1968 je postal lektor za moderni angle\xc5\xa1ki jezik na Oddelku za anglistiko in amerikanistiko Filozofske fakultete Univerze v Ljubljani, leta 1985 je bil izvoljen v naziv vi\xc5\xa1ji predavatelj za predmet angle\xc5\xa1\xc4\x8dina. Na teme prevajalstva in planinstva in povezave med njima (imenoslovje, pravopis, terminologija) je predaval na raznih te\xc4\x8dajih in \xc5\xa1olskih ustanovah, zlasti za DZTPS in za gorske vodnike, sodeloval pri kompilaciji ve\xc4\x8djezi\xc4\x8dnega Planinskega terminolo\xc5\xa1kega slovarja(COBISS) in pisal spremne besede k planinskim monografijam drugih avtorjev (npr. Tone \xc5\xa0karja, Kang\xc4\x8dendzega \xe2\x80\x93 Gora usode, Jo\xc5\xbee Miheli\xc4\x8d, Dober dan, Triglavski narodni park). V mladih letih je bil tudi sam alpinist in gorski vodnik. Doktoriral je leta 1996, v naziv docenta je bil izvoljen leta 1997. V sloven\xc5\xa1\xc4\x8dino je prevedel \xc5\xa1tiri leposlovne knjige, med njimi Conana Doyla in Zana Greya, v angle\xc5\xa1\xc4\x8dino pa knjigo Zakladi Slovenije. Ima \xc5\xa1tiri odrasle otroke, \xc5\xa1est vnukov in \xc5\xbeivi v Ljubljani in v Mojstrani.'